KIRJALLINEN KYSYMYS E-1830/99 esittäjä(t): Ioannis Marínos (PPE-DE) komissiolle. Euroopan väestön ikääntyminen.



Virallinen lehti nro 170 E , 20/06/2000 s. 0110 - 0110



KIRJALLINEN KYSYMYS E-1830/99 esittäjä(t): Ioannis Marínos (PPE-DE) komissiolle (13. lokakuuta 1999) Aihe: Euroopan väestön ikääntyminen Julkaistuissa tutkimuksissa soitellaan jatkuvasti hälytyskelloja alhaisen syntyvyyden ja mantereemme väestön ikääntymisen johdosta. Samuel Preston, yhdysvaltalainen Pennsylvanian yliopiston professori, esitti äskettäin ennusteen, jonka mukaan vuonna 2050 Euroopan väkiluku on 25 prosenttia nykyistä pienempi. Kreikan osalta Preston painotti, että maan väkiluku laskee 10,2 miljoonasta 8,23 miljoonaan. Väestörakennetta muuttaa myös talouspakolaisten määrän kasvu sitä mukaa kun nuoremmat pakolaiset korvaavat vähitellen syntyperäiset eurooppalaiset. Kyseisen tutkimuksen mukaan väestön ikääntyminen johtaa myös tuntuviin muutoksiin kulutuksen osalta Euroopassa, rajoittaa yritystoimintaa ja vähentää tavaroiden tuotannon uudistumista. Se johtaa vääjäämättä kuormittuneiden sosiaaliturvajärjestelmien romuttumiseen aiheuttaen ristiriitoja toivottoman suuren maksutaakan alla olevien nuorten ja lähes kaikki sosiaaliturvaan käytettävissä olevat varat vievien vanhusten välillä. Mitä konkreettisia toimia komissio on suunnitellut sekä milloin ja millä tavoin se aikoo toteuttaa niitä tämän Euroopan väestön hengissäpysymisen kannalta ratkaisevan ilmiön pysäyttämiseksi? Anna Diamantopouloun komission puolesta antama vastaus (12. marraskuuta 1999) Komissio on arvoisan parlamentin jäsenen kanssa samaa mieltä siitä, että väestömuutosten mittasuhteet edellyttävät uudelleenarviointia ja luopumista vanhentuneista käytännöistä ja menettelytavoista. Viimeksi kuluneiden viiden vuoden aikana komissio on useiden aloitteiden avulla pyrkinyt edistämään asiaa koskevaa vuoropuhelua sekä jäsenvaltioiden kesken että komission ja jäsenvaltioiden välillä. Komissio julkaisi väestöraportit vuosina 1994, 1995 ja 1997 sekä antoi aiemmin tänä vuonna tiedonannon Kaikenikäisten Eurooppaan hyvinvoinnin ja sukupolvien solidaarisuuden puolesta(1), jossa esitetään väestön ikääntymisen vaikutukset työllisyyteen, sosiaaliturvaan sekä terveys- ja sosiaalipalveluihin. Tiedonannossa ehdotetaan tehokkaiden poliittisten toimien strategiaa näillä aloilla. Komissio on lisäksi äskettäin antanut tiedonannon Yhteinen strategia sosiaalisen suojelun uudistamiseksi(2), jossa ehdotetaan, että komissio ja jäsenvaltiot käynnistävät uuden yhteistyön tällä alalla. Euroopan työllisyysstrategian yhteydessä vanhempien työntekijöiden alhainen työllisyysaste on todettu tärkeäksi kysymykseksi, ja jäsenvaltioiden toivotaan kehittävän toimintatapoja, joilla edistetään elinikäistä oppimista ja joustavia työjärjestelyjä. Terveydenhoidon, vanhustenhuollon ja tutkimustoiminnan alalla komissio kiinnittää erityistä huomiota ikääntymiseen liittyvään lääketieteelliseen ja yhteiskunnalliseen tutkimukseen yhteisön tutkimuksen viidennessä puiteohjelmassa, joka kattaa laajan kirjon erityyppistä tutkimusta. Komissio sitoutuu edistämään vuoropuhelua väestömuutosten yhteiskunnallisista näkökohdista ja tukemaan jäsenvaltioita niiden etsiessä hyviä toimintalinjoja. (1) KOM(1999) 221 lopullinen. (2) KOM(1999) 347 lopullinen.